CXXV.  Ad magistrum et fratres cruciferos Hospitalis Bononiensis.--Approbat eorum ordinem.   (Veronae, Mart. 26.) [MANSI,  Concil.,  XXII, 499.]
Author: Urbanus III
Date:  [ forte, Radulfus]

URBANUS episcopus, servus servorum Dei, dilectis filiis BEN. magistro et fratribus cruciferis, Hospitalis domus Bononien. tam praesentibus quam futuris, communem vitam ducentibus in perpetuum.

Cum antecessor tuus, fili prior, a praedecessore nostro fel. mem. Alexandro papa lapidem primarium ad ecclesiam construendam acceperit, in territorio Bononiensi, ubi domus vestra nunc constructa dignoscitur, non vestris postulationibus inducti, eamdem ecclesiam in qua divino estis et pauperum obsequio mancipati, in jus et proprietatem beati Petri, et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona, eadem ecclesia vestra cum Hospitali impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda, vocabulis. Locum ipsum in quo praefatum hospitale, et ecclesia sita est, cum omnibus pertinentiis: etc. Sane novalium vestrorum, quae propriis manibus vel sumptibus colitis, sive ad vestrorum animalium nutrimentis, nullus a vobis decimas exigere vel extorquere praesumat. Liceat quoque vobis personas liberas, et absolutas, e saeculo fugientes, ad conversionem et pauperum Christi servitium recipere, et eas absque contradictione aliqua retinere. Inhibemus autem ne aliqua ecclesiastica saecularisve persona, in domum vestram quemquam intrudere, aut aliquem fratrum vestrorum de ipsa domo audeat ejicere violenter. Clerici etiam, qui ad domos vestras ordinati fuerint, et assumpti, nulli alii, quam tibi, fili prior, praestare obedientiam compellantur. Prohibemus insuper ne cui liceat vos, aut domos vestras, interdicto vel excommunicationi, sine manifesta et rationabili causa, et legitima citatione, subjicere, praesenti pagina decernentes, ut nullus Ecclesiarum praelatus a domibus vestris quidquam exigere, praeter libram cerae, audeat, vel etiam extorquere; salvis censibus illis, qui nunc in quibusdam domibus vestris constituti sunt de consensu episcoporum annuatim percipiendi. Nihilominus etiam vobis duximus indulgendum, ut in domibus vestris, ubi tot fratres assidue commorantur, quibus sit ecelesia necessaria, liceat vobis oratoria erigere et coemeteria fabricare. Quorum sepulturam liberam esse decernimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum, a quibus mortuorum corpora assumuntur. Chrisma quoque, oleum sanctum, dedicationes ecclesiarum, ordinationes clericorum, qui ad sacras fuerint ordinationes promovendi, et caetera ecclesiastica sacramenta, a quocunque malueritis catholico recipiatis episcopo, qui nostra fultus auctoritate quod postulatur impendat. Ad indicium autem quod eadem domus vestra specialiter beati Petri existat, duodecim imperiales nobis nostrisque successoribus annis singulis persolvatis. Decernimus ergo ut nulli omnino hominum liceat praefatam ecclesiam, et hospitale temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integre conserventur, eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo, tertiove commonita, nisi reatum suum congrua satisfactione correxerit, potestatis honorisque sui careat dignitate, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judiciem praemia pacis inveniant. Amen. AD TE, DOMINE, LEVAVI ANIMAM MEAM. Ego Urbanus, catholicae Ecclesiae episcopus. Ego Henricus, Albanensis episcopus. Ego Paulus Praenestinus, episcopus. Ego Theobaldus, Ostiensis et Velletrensis episcopus. Ego Petrus, presbyt. card. tit. S. Susannae. Ego Laborans, presbyt. card. S. Mariae trans Tiberim, tit. S. Callisti. Ego Pandulfus, presbyt. card. tit. XII Apostolorum. Ego Melchior, prebyt. card, SS. Joannis et Pauli, tit. Pammachii. Ego Adelardus, tit. S. Marcelli presbyt. card. Ego Jac., diac. cardin. S. Mariae in Cosmedin. Ego Gratianus, SS. Cosmae et Damiani diac. cardin. Ego Roland., S. Mariae in Porticu diac. cardin. Ego Petrus, S, Nicolai in Carcere Tulliano. diac. cardin. Ego Rad. , S. Gregorii ad Velum Aureum diac. cardin. Datum Veronae, per manum Moysi Lateranensis canonici, vice agentis cancellariae, VII. Kalend. Aprilis, indict. V, Incarnationis Dominicae anno 1187, pontific. vero D. Urbani papae III anno II.